Ühine Seisukoht,

17. mai 1999,

mille nõukogu on Euroopa Liidu lepingu artikli 15 alusel määratlenud Kagu-Euroopa stabiilsuspakti kohta

(1999/345/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades, et:

(1) 8. ja 26. aprillil 1999 võttis nõukogu vastu Kagu-Euroopa riike käsitlevad otsused;

(2) piirkonna kui terviku stabiliseerimiseks tehtavad otsustavad jõupingutused peavad hõlmama Kosovo kriisi poliitilist lahendust;

(3) tuleks koostada Kagu-Euroopa stabiilsuspakt;

(4) selline stabiilsuspakt peaks põhinema ÜRO põhikirjal, OSCE põhimõtetel ja kohustustel ning Euroopa Nõukogu asjakohastel lepingutel ja konventsioonidel, eelkõige Euroopa inimõiguste konventsioonil;

(5) Euroopa Liidul peaks olema stabiilsuspaktis juhtiv koht, OSCE-l on oluline roll stabiilsuse ja julgeoleku kindlustamisel ning stabiilsuspakt tuleks välja töötada ja seda tuleks rakendada tihedas koostöös OSCEga;

(6) Euroopa Liit tegeleb juba piirkondliku lähenemise raames ja muul viisil selle piirkonna demokraatlike ja majanduslike institutsioonide tugevdamisega mitmete tõhusate programmide kaudu;

(7) Euroopa Liit viib selle piirkonna lähemale nende maade täielikule integreerumisele tema struktuuridesse uut liiki lepingulise suhte kaudu, mis võtab arvesse iga maa konkreetset olukorda ja võimaldab saada Euroopa Liidu liikmeks vastavalt Amsterdami lepingu tingimustele, kui Kopenhaageni kriteeriumid on täidetud;

(8) Jugoslaavia Liitvabariik tuleks kutsuda kõnealuse stabiilsuspakti osaliseks siis, kui ta on täitnud vajalikud tingimused,

ON VASTU VÕTNUD KÄESOLEVA ÜHISE SEISUKOHA:

Artikkel 1

1. Euroopa Liit etendab juhtivat osa Kagu-Euroopa stabiilsuspakti koostamisel.

2. Stabiilsuspakti eesmärk on aidata tagada osalejate koostöö selliste põhjalike meetmete ettevalmistamisel, mille abil saavutada piirkonnas pikaajaline stabiilsus, turvalisus, demokratiseerimine, majanduslik ülesehitustöö ja areng, ning kehtestada püsivad heanaaberlikud suhted paktis osalevate maade vahel ning nende suhetes rahvusvahelise üldsusega.

3. Euroopa Liit astub samme, tagamaks et paktiosalised looksid stabiilsuspakti edendamiseks omavahelise Kagu-Euroopa piirkondliku foorumi.

Artikkel 2

1. Artiklis 1 sätestatud eesmärkide saavutamiseks kutsub Euroopa Liit kokku Kagu-Euroopa küsimusi käsitleva konverentsi.

2. Konverents toimub välisministrite tasandil ja võimaluse korral mitte hiljem kui 1999. aasta juuli lõpus. Konverents tuleb kokku Royaumonti protsessis osalejate koosseisus (välja arvatud Jugoslaavia Liitvabariik kuni ajani, mil ta täidab rahvusvahelise üldsuse poolt talle osalemiseks seatud tingimused). Lisaks osalevad konverentsil Kanada, Jaapani, Euroopa Rekonstruktsiooni- ja Arengupanga, Euroopa Investeerimispanga, Rahvusvahelise Valuutafondi, Maailmapanga, Majanduskoostöö ja Arengu Organisatsiooni, ÜRO, NATO, Lääne-Euroopa Liidu, ÜRO Pagulaste Ülemkomissari ning piirkondlike algatuste esindajad.

3. Konverentsiks valmistutakse 27. mail 1999 Königswinteri/Petersbergi kohtumisel, mis toimub kõrgemate ametnike tasandil ja lõikes 2 sätestatud koosseisus. Seetõttu tuleb konverentsi ettevalmistustööd teha kiiresti.

Artikkel 3

1. Euroopa Liit toetab aktiivselt selle piirkonna riike stabiilsuspakti eesmärkide poole püüdlemisel.

2. Euroopa Liit kohustub koos teiste rahvusvaheliste abiandjatega korraldama Kagu-Euroopa abiandjate/ülesehitustöö konverentsi.

Artikkel 4

Käesolev ühine seisukoht jõustub selle vastuvõtmise päeval.

Artikkel 5

Käesolev ühine seisukoht avaldatakse Euroopa Ühenduste Teatajas.

Brüssel, 17. mai 1999

Nõukogu nimel

eesistuja

J. Fischer

--------------------------------------------------